Po tym zo bě biskop Joachim Reinelt lěta 1996 w Rakecach cyrkwičku Najswjećišej wutrobje Jězusowej poswjećił, njeje za tamnišich wěriwych dotal wužiwana kapałka w domje na Hłownej dróze hižo trěbna była.
Ralbicy (aha/SN). Michał Nawka, kiž bě mjeztym pjeć lět w Ralbicach z fararjom, je so hłownje wo zmóžnjenje trěbneho předewzaća starał a je tuž zhromadnje z wosadnej cyrkwinskej radu rozsudźił, wot wosady hižo njewužiwanu imobiliju předać. Runočasnje so w lěće 2010 dojednachu, pjenjezy z předanje wužiwać za plestrowanje pućikow na Ralbičanskim kěrchowje kaž tež městnosće před hłownym zachodom do cyrkwje. Dale sej předewzachu, wšitke kromy ze zornowcowymi kamjenjemi wusadźeć.
Dohromady je to nimale 1 000 kwadratnych metrow a k tomu wjac hač 300 metrow chódnikoweje kromy. Bohužel njeje předań Rakečanskeje imobilije telko wunjesła, zo móhli wšo zapłaćić. Přiwšěm je farar Nawka wobzamknjenje zwoprawdźił.
Wjace pšeńcy plahowali
Kamjenc. Sakscy ratarjo su lětsa wjace pšeńcy plahowali hač loni. Kaž statistiski zarjad w Kamjencu zdźěli, je so podźěl nalětnjeje pšeńcy wo 28 procentow a nazymskeje wo 0,6 procentow powjetšił. Pšeńcu plahowali su lětsa na cyłkownje 196 800 hektarach. Wona je najwažniša družina žita před ječmjenjom na 119 200 hektarach. Sakscy ratarjo wobdźěłuja lětsa dohromady 709 000 ha role.
Hłodowy stawk
Wojerecy. Hižo třeći dźeń někotři požadowarjo azyla we Wojerecach stawkuja a ničo wjac njejědźa. Chcedźa ćišć na zarjady wukonjeć, zo jich próstwy wo azyl spěšnišo wobdźěłaja. Zamołwići běchu jim rozsud w běhu třoch měsacow připowědźli, mjeztym čakaja hižo dlěje hač lěto. Wokrjesny wukrajny zarjad chcyše dźensa wo próstwje rozsudźić.
Tež w Čěskej na łosy skedźbnjeć
Grodk (SN/JaW). Město Grodk chce 6. braniborsku krajnu zahrodnu přehladku (LaGa) 2019 wuhotować, kaž w nowinskej informaciji zdźěla. Wobkrućenje přizjewjenja k požadanju z ministerstwa za wobswět a ratarstwo hižo předleži. Tuchwilu přewjeduje za wuhotowanje LaGa zwołany kompetencny wuběrk, wobstejacy ze sobudźěłaćerjow měšćanskeho zarjadnistwa, spěchowanskeho towarstwa k přewjedźenju krajneje zahrodneje wustajeńcy Grodk a čłonow hłowneho wuběrka, poslednje přihoty za požadanske podłožki. Přichodny tydźeń srjedu chce měšćanska rada wo doskónčnej wersiji požadanskich podłožkow, kotrež maja hač do 31. awgusta zapodać, rozsudźić.
6. krajna zahrodna přehladka 2019 w Grodku ma stać pod hesłom „Grodkowske zelene parle – přiroda a energija w změnje“. Wone zwjazuje tři hłowne bytosće města: naslědne wuwiće historiskeho centruma, dalewjedźenje tradicije parkoweje krajiny kaž tež jeje zaplećenje do łužiskeho energijoweho regiona. Kónc januara 2016 braniborske knježerstwo rozsudźi, štó LaGa 2019 wuhotuje.
Nowa móžnosć kolesować
Zły Komorow. We łužiskej jězorinje so syć kolesowanskich šćežkow z nowej Młynskej čaru wot septembra dale rozšěri. Kaž zdźěli nam Kathrin Winklerowa, jednaćelka turistiskeho zwjazka Łužiska jězorina, je tam mjeztym dźesać tematiskich kolesowanskich šćežkow. Zajimcy móža tak mjez druhim na slědach Strittmattera abo Krabata na puć podać.
Hotel „mama“ mjenje prašany
Kamjenc. Dale a mjenje młodostnych w Sakskej bydli hišće pola staršeju. Loni bydleše něšto wjac hač třećina (36 procentow) młodych ludźi doma. Před dźesać lětami bě to hišće wjac hač połojca (56 procentow). Přewažnje młodźi mužojo nimaja chwatne, so wot staršeju dźělić, kaž statistiski krajny zarjad w Kamjencu informuje.
Utta Danella njeboha
Mnichow. Spisowaćelka woblubowanych romantiskich knihow, kotrež su tež husto předłoha filmow, Utta Danella je, kaž bu nětko znate, hižo w juliju w Mnichowje w starobje 95 lět zemrěła. Rodźena Lipšćanka, kotrejež knihi su so wjacore miliony razow předawali, bu w kruhu swójby pochowana.
Hru přetorhnyć dyrbjeli
Smjerdźaca (aha/SN). Po tym zo je hakle před tydźenjomaj młodźinski klub delanskeje wsy Smjerdźaceje z kehelowanskim swjedźenjom wjele ludźi přiwabił, bě to minjeny kónc tydźenja wohnjowa wobora. Lětsa bě tomu dwanaty raz pospochi, zo su kameradojo pod nawodom Norberta Róbla organizowali wubědźowanje wohnjowych woborow w hašenju. Mjeztym zwjazuja to z wjacorymi poskitkami. Tak je sobotne popołdnjo wěnowane wubědźowanju wjesnych mustwow we volleyballu. Horcoty dla wubědźowaše so tónraz jeno sydom z 18 přizjewjenych mustwow, při čimž wopokaza so cyłk z Pančic-Kukowa před Kamjencom a hosćićelom Smjerdźacu jako najlěpši.
Biskopicy . Maja Biskopicy noweho zapalerja? Njedźelu je so popołdnju na Stołpinskej dróze paliło. Swědk bě tam ze zahrody widźał, kak něchtó na susodnej ležownosći woheń zamiškri, a informowaše hnydom wohnjowu woboru. Nimo toho napisa sej hamtske čisło awta. 22 kameradow z Biskopic a Geißmannsdorfa móžeše palacu hromadu wobručow spěšnje zhašeć. Policija nětko za zapalerjom slědźi.
Smělna. Wodźer Smarta je wčera w Póckowach na dróze do směra na Smělnu kontrolu nad wodźidłom zhubił a zajědźe w křiwicy do hrjebje. Awto so přećisny, při čimž so šofer ćežko zrani. Dyrbjachu jeho do chorownje dowjezć. Póckowska wohnjowa wobora je městnosć njezboža zawěsćiła.
Wojerecy (SN). Něhdźe 40 dźěći a młodostnych sakskich młodźinskich wohnjowych woborow z Drježdźan, Sepic, Bórka, Bjedrichec/Łaza je we wobłuku projektoweho campa minjenu sobotu Wojerowski klinikum łužiskeje jězoriny wopytało. Zaměr zarjadowanja bě, dorosćacych wo cyłkownym wuchowanskim rjećazu – započejo z alarmowanjom centrale hač k nuzowemu přijimanju – informować a jim wotběh rozkłasć. Mjez druhim móžachu sej hólcy a holcy helikopterowe přizemišćo a wuchowanske jězdźidła wobhladać.
Jězdźenki so podróša
Kamjenc (SN). Wot 1. nowembra budu jězdźenki VVO, wobchadneho zwjazka Hornje Łobjo, za busy a ćahi tež w Kamjencu wo 1,4 procenty dróše. Stagněrowacych přiražkow a stupacych kóštow dla je trjeba tarify přiměrić.
Z kolesom po puću
Kamjenc (SN). Tradicionelnje chcetaj zapósłancaj Sakskeho krajneho sejma Marko Šiman a Alojs Mikławšk (wobaj CDU) na lětnjej turje firmy a towarstwa w swojimaj wólbnymaj wokrjesomaj w Kamjencu a Budyšinje wopytać. 17. awgusta budźetaj wonaj popołdnju w dwurěčnych gmejnach zarjadniskeho zwjazka Při Klóšterskej wodźe po puću.
Kamjenc (SN/mwe). Hač do kónca lětnich prózdnin, 21. awgusta, maja dźěći a młodostni w starobje jědnaće do 16 lět hišće přiležnosć, so na knižnym lěću Kamjenskeje Lessingoweje biblioteki wobdźělić. Kóždy zajimc móže sej z bohateho poskitka tři knihi wupytać, zo by je přečitał.
Wšojedne, hač su to tołše abo ćeńše eksemplary, powědančka abo fantazijowa literatura, kóždy móže sej po swojim přeću a móžnosćach wotpowědne wudaće wuzwolić. Tak mjenowany knižny basenk hólcam a holcam při tym pomha. Z njeho móža sej zajimcy najnowše dźěćace a młodźinske publikacije wupytać, kotrež nimaja ničo ze šulu činić.
Na kóncu dóstanje kóždy, kiž je tři knihi přečitał, wotpowědny certifikat, a to wot sakskeho kultusoweho ministerstwa. Wobdźělnicy prózdninskeje akcije Kamjenskeje měšćanskeje knihownje móža jón potom wučerjej němčiny předpołožić. W padźe, zo steji šuler při hódnoćenju wukona na přikład mjez jedynku a dwójku, móže kubłar wosebity certifikat do lěpšeje censury sobu zapřijeć.
Nimo cyrkwjow su tež farske domy něme swědki stawiznow. Ze swojej lětnjej seriju so po serbskich a dwurěčnych katolskich a ewangelskich wosadach rozhladujemy a předstajamy někotre fary – dźensa Radworsku.
pol_Latn szl_Latn ces_Latn szl_Latn szl_Latn pol_Latn ces_Latn slk_Latn pol_Latn bos_Latn slv_Latn szl_Latn slv_Latn bos_Latn ita_Latn szl_Latn ces_Latn szl_Latn slk_Latn ces_Latn szl_Latn sag_Latn bos_Latn slv_Latn szl_Latn szl_Latn szl_Latn ces_Latn szl_Latn